## Pravilnik o službenoj iskaznici državnih odvjetnika, zamjenika državnih odvjetnika i službenika u državnom odvjetništvu

### NN 45/1996 (7.6.1996.), Pravilnik o službenoj iskaznici državnih odvjetnika, zamjenika državnih odvjetnika i službenika u državnom odvjetništvu

# **MINISTARSTVO PRAVOSUĐA**

Na temelju članka 33. Zakona o državnom odvjetništvu ("Narodne novine"
br. 75/95) ministar pravosuđa donosi

## **PRAVILNIK**

### **O SLUŽBENOJ ISKAZNICI DRŽAVNIH ODVJETNIKA, ZAMJENIKA DRŽAVNIH ODVJETNIKA I SLUŽBENIKA U DRŽAVNOM ODVJETNIŠTVU**

Članak 1.

Pravilnikom o službenoj iskaznici državnih odvjetnika, zamjenika državnih
odvjetnika i službenika u državnom odvjetništvu (u daljnjem tekstu: Pravilnik)
propisuje se obrazac službene iskaznice državnog odvjetnika Republike Hrvatske,
državnog odvjetnika u županijskom državnom odvjetništvu, državnog odvjetnika
u općinskom državnom odvjetništvu i njihovih zamjenika (u daljnjem tekstu:
dužnosnik), te savjetnika i stručnog suradnika u državnom odvjetništvu
(u daljnjem tekstu: službenik) i način njihovog izdavanja.

Službenik u državnom odvjetništvu, kojemu se izdaje službena iskaznica
je: stručni suradnik - defektolog, socijalni radnik, pedagog, ekonomist
ili drugoga odgovarajućeg obrazovanja i savjetnik u državnom odvjetništvu
kad samostalno ili pod nadzorom i uputama državnog odvjetnika ili njegovog
zamjenika obavlja stručne poslove predviđene zakonom i propisima donesenim
na osnovu zakona.

Članak 2.

Obrazac službene iskaznice dužnosnika i službene osobe u državnom odvjetništvu
iz članka 1. ovoga Pravilnika je pravokutnog oblika veličine 8,5x5,5 cm
na kartonskoj podlozi ili pergamentu (bijele boje pokrivene ornamentom
u obliku krugova unutar kojih su stilizirana slova DO, blijedo crvene boje
između kojih je ucrtan mač u vodoravnom položaju kojeg je vrh na lijevoj
strani a drška na desnoj strani u blijedo plavoj boji).

Grb Republike Hrvatske otisnut je na obrascu u izvornim bojama.

Obrazac službene iskaznice izrađuje se tehnikom zaštitnog tiska.

Članak 3.

Službenu iskaznicu izdaje:

- dužnosniku, ministar pravosuđa,

- službeniku, državni odvjetnik Republike Hrvatske.

Članak 4.

O izdanim službenim iskaznicama vodi se evidencija, za dužnosnike -
u Ministarstvu pravosuđa, a za službenike - u Državnom odvjetništvu Republike
Hrvatske.

Evidencija iz stavka 1. ovoga članka sadrži redni broj, prezime i ime
dužnosnika odnosno službene osobe kojem je izdana službena iskaznica, dužnost
koju obavlja odnosno službeničko zvanje, jedinstveni matični broj građana,
datum izdavanja, do kada traje ovlaštenje, datum privremenog oduzimanja
i razlog i rubriku za napomene.

Članak 5.

Službena se iskaznica oduzima dužnosniku kad je udaljen od obavljanja
dužnosti, a poništava se, kad mu prestaje dužnost u državnom odvjetništvu
za koje mu je izdana službena iskaznica.

Službena se iskaznica službeniku u državnom odvjetništvu oduzima kad
je službenik udaljen od obavljanja poslova i radnih zadaća za koje mu je
izdana službena iskaznica ili iz državnog odvjetništva, a poništava se
kad je raspoređen na druge poslove i zadaće za koje se ne izdaje službena
iskaznica ili mu je prestao radni odnos u državnom odvjetništvu.

Članak 6.

Ako dužnosnik odnosno službenik izgubi službenu iskaznicu ili na drugi
način ostane bez nje dužan je o tome odmah obavijestiti Ministarstvo pravosuđa
odnosno Državno odvjetništvo Republike Hrvatske radi pokretanja postupka
za brisanje iz evidencije nestale službene iskaznice i izdavanje nove.

Dužnosnik odnosno službenik, koji je izgubio službenu iskaznicu ili
je na drugi način ostao bez nje, dužan je istu oglasiti nevažećom.

Nova se službena iskaznica može izdati tek nakon što je izgubljena ili
na drugi način nestala službena iskaznica oglašena nevažećom.

Nova se službena iskaznica izdaje državnom odvjetniku svaki puta kad
je imenovan za državnog odvjetnika, a zamjeniku državnog odvjetnika, kad
je imenovan u drugo državno odvjetništvo.

Članak 7.

Službena se iskaznica izdaje dužnosnicima u roku od 30 dana nakon što
ih imenuje Državno sudbeno vijeće.

Dužnosnicima, koje je imenovalo Državno sudbeno vijeće do dana stupanja
na snagu ovoga Pravilnika, službena će se iskaznica izdati u roku od 30
dana od dana stupanja na snagu ovoga Pravilnika.

Službena se iskaznica izdaje službenicima u roku od 5 dana od dana uručenja
rješenja o postavljenju u odgovarajuće službeničko zvanje.

Službenicima zatečenim na poslovima iz članka 1. stavka 2. i 3. ovoga
Pravilnika, službena će se iskaznica izdati u roku od 15 dana od dana stupanja
na snagu ovoga Pravilnika.

Članak 8.

Obrazac službene iskaznice državnog odvjetnika i zamjenika državnog
odvjetnika i obrazac službene iskaznice službenika s odgovarajućim sadržajem
otiskani su uz ovaj Pravilnik i čine njegov sastavni dio.

Članak 9.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 712-01/96-01/01

Urbroj: 514-05-04/1-96-1

Zagreb, 28. svibnja 1996.

Ministar

**Miroslav Šeparović,** v. r.

![](dodatni/364805.gif)

![](dodatni/364806.gif)

Pravilnik, NN 45/1996-872